Läinud  reedel pidas Hiina Kommunistlik Partei priiskava propaganda ja revolutsioonilise nostalgiaga oma 90. sünnipäeva. «Ilma Kommunistliku parteita poleks ka uut Hiinat!» selgitasid plakatid üle kogu maa.    Sünnipäevalaps ei jätnud kasutamata ühtegi võimalust rõhutamaks, et rahvast rikastada ja tugevdada suudab üksnes tema.    Samas leiab juubilar end teelahkmelt. Kriisimeeleolud on vallutanud isegi partei ladviku, kes peaks ju praegusest asjade korraldusest kõige enam kasu lõikama.    Oma raamatus «Red Capitalism» (punane kapitalism) kujutavad kauaaegsed Hiina-vaatlejad Carl Walter ja Fraser Howie Hiinat kui «perefirmat», kus enamik tähtsaid otsuseid valmib «hoolikalt tasakaalustatud sotsiaalses mehhanismis, mis on ehitatud revolutsionääride peredest koosneva poliiteliidi erihuvide peale».